**Styregruppen for gynækologiske guidelines (Hindsgavl) årsberetning for året 2023-2024**

*Gruppens medlemmer: Eva Dreisler (formand), Sofia Hellström (kasserer), Ida von Rosen, Lea Laird Andersen, Anne Høyrup Bjerre, Christina Damsted Petersen (DFKO), Märtha Topsøe.*

Ved årets Hindsgavl guidelinemøde september 2023 blev der fremlagt og diskuteret fem guidelines. På Helga Gimbels initiativ blev der afholdt en spændende eftermiddag om fælles beslutningstagen. Pens. cheflæge Charlotte Wilken Jensen holdt festtale med viden fra en lang karriere som leder i Gyn-Obs. Gynækologisk kodegruppe v. Mads Breining, Mette Mandrup og Annemette Jørgensen fik engageret forsamlingen med cases til træning af ensartet kodning. Trods udfordringer med at rekruttere tovholdere lykkedes det slå fem guidelines op til det kommende års arbejde.

Guidelineåret startede 19.11.23 med Metodekursus 1 afholdt i Nyborg med deltagelse af mere end 20 læger, engageret i arbejdet med guidelines. Metodekursus 2 blev holdt online 9.1.24. Märtha Topsøe og Hellen Edwards underviste på begge kurser.

Styregruppen var repræsenteret ved møde 15.1.24 om kliniske retningslinjer arrangeret af Lægevidenskabelige Selskaber, med deltagelse af bl.a. Sundhedsstyrelsen og Danske Regioner til drøftelse af fremtiden for guidelines/kliniske retningslinjer.

Ved heldagsmøde for styregruppen 28.1.24 var der besøg af Clara Vinsand Naver fra DSOG efteruddannelsesudvalg og Kresten Rubeck Petersen fra subspecialiseringsgruppen for benign gynækologi. Efter drøftelser accepterede Hindsgavl styregruppe at deltage i bedømmelse/ rekruttering til subspecialiseringsgruppen for benign gynækologi.

Til fremme af samarbejdet med årets tovholdere blev der afholdt møde og middag for tovholderne på restaurant Odeon i Odense 3.4.24.

Årets Hindsgavl møde falder tidligt den 6.-7. september. Styregruppen håber at se repræsentanter til mødet fra alle landets gynækologiske afdelinger, for at fremme debatten og implementeringen af de evidensbaserede guidelines.

 Eva Dreisler april 2024